
Forord

			Dette er min personlige beretning om et mangeårig samliv med psykisk vold og mobbing i en nær relasjon. Mine år med en partner med utpreget dominerende, kontrollerende, uforutsigbar, ustabil og manipulerende adferd. Her vil jeg dele mine erfaringer og hvordan dette levesettet påvirket meg.

			Men mest av alt handler boken om vendepunkt, om å gjøre omstart, ta valg og starte på nytt. Den handler om å finne tilbake til seg selv igjen gjennom løsningsfokusert adferd, besluttsomhet og oppmerksom tilstedeværelse ved å bruke sanseapparatet bevisst.

			Ønsket mitt er at man, etter å ha lest min historie, forstår mer om psykisk vold i nære relasjoner, og at boken kan bidra til mer åpenhet og forståelse rundt sammenhengen mellom psykisk vold og belastningsskader. Mitt ønske er også at de som har erfart psykisk vold i en nær relasjon, forstår mer om oppmerksom tilstedeværelse, egne behov og det å ta valg for seg selv.

			På nettet og i bøker er det skrevet mye variert, og jeg fant mye som interesserte meg. 

			Det var fint å lese de erfaringsbaserte historiene som jeg fant, da de ga meg en gjenkjenning på mye av det jeg hadde erfart. De faktabaserte tekstene jeg fant, ga meg trygghet og visshet. Til sammen utgjorde således det faktabaserte og det erfaringsbaserte stoffet som jeg leste at jeg fikk kunnskap, og at brikkene falt på plass. 

			Dog oppdaget jeg ingen bok som inneholdt både enkel, faktabasert informasjon, den erfarte historien, og i tillegg en løsningsfokusert del med konkrete tips og nøkler. Ideen om en slik bok var dermed sådd hos meg, og resultatet holder du nå i hendene. Forhåpentligvis en lettlest og lettforståelig bok for støtte og inspirasjon.

			Jeg ønsker å legge til at de som jeg har funnet det naturlig å informere om boken, er kontaktet og gitt mulighet til å uttale seg. Det er også lagt ned mye arbeid med anonymisering.

